ORDE do 14 de setembro de 2006 pola que se establecen as bases reguladoras de determinadas axudas excepcionais de apoio do mercado no sector avícola e se convocan para o ano 2006.
CONSELLERÍA DO MEDIO RURAL — III. OUTRAS DISPOSICIÓNS — 19/09/2006

A aparición de casos de influenza aviaria altamente patóxena, primeiro no sueste asiático e logo en varios países europeos afectou de maneira significativa o consumo de carne de ave durante varios meses. Esta situación, ben que foi particularmente acusada nos países onde foron detectados casos da enfermidade, como Italia, Francia ou Grecia, afectou a totalidade do territorio europeo.
A pesar de non terse detectado en Galicia ningún caso de influenza aviaria nin en aves silvestres nin domésticas, o mesmo que no resto do Estado español, rexistráronse importantes descensos no consumo e, en consecuencia, nos prezos en orixe, que rexistraron caídas nos meses de outubro e novembro de 2005 en primeiro termo, e outra caída nalgunhas semanas de marzo e abril de 2006. Co fin de adaptarse á difícil situación de mercado, no sector produtor púxose en marcha varias medidas orientadas a diminuír a produción, entre as que destaca a redución da capacidade de produción en granxa, a destrución de ovos para incubar e o sacrificio anticipado de galiñas reprodutoras.
O Regulamento 2777/1975 do Consello do 29 de outubro de 1975, polo que se establece a organización común de mercado da carne de ave, modificado polo Regulamento (CE) 679/2006 do Consello do 25 abril de 2006, prevé a adopción de medias excepcionais de apoio ao mercado da carne de ave de curral, co fin de facer fronte a perturbacións graves de mercado derivadas directamente dunha perda de confianza do consumidor ante a existencia de riscos para a sanidade animal. Estas medidas son cofinaciadas ao 50% entre a Unión Europea e os estados membros.
Neste marco legal, a Comisión Europea publicou o Regulamento (CE) nº 1010/2006, do 3 de xullo, relativo a determinadas medias excepcionais de apoio do mercado no sector dos ovos e aves de curral en determinados estados membros.
Este regulamento, baseado nas propostas presentadas polos países afectados, recolle as mediadas de apoio ao mercado que cómpre adoptar en cada Estado Membro co fin de compensar o sector produtor polos esforzos de contención da produción realizados durante o período en que o mercado se viu afectado polo tratamento recibido pola difusión da influenza aviaria.
O artigo 10 do citado Regulamento (CE) nº 1010/2006 establece que todos os pagamentos das axudas que se fagan no seu ámbito deben ter concluído antes do 31 de decembro de 2006.
En consecuencia, de conformidade co disposto no artigo 30.I.3 do Estatuto de autonomía de Galicia,
e en uso das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da Xunta e do seu presidente,
DISPOÑO:
Artigo 1º.-Obxecto.
A presente orde ten por obxecto establecer as bases reguladoras de determinadas axudas excepcionais de concesión direta para apoio ao mercado e destinadas ao sector avícola en virtude do establecido polos artigos 4 e 6 do Regulamento nº (CE) 1010/2006, do 3 de xullo, e se procede á súa convocatoria para o ano 2006.
Artigo 2º.-Definicións.
Para os efectos do previsto na presente orde, serán de aplicación as definicións contidas no artigo 2 do Real decreto 1084/2005, do 16 de setembro, de ordenación da avicultura de carne.
Artigo 3º.-Liñas de axuda, contías e prazo de realización de actividades.
Sen menoscabo doutras liñas de axuda que poidan ser aprobadas en futuras modificacións do Regulamento (CE) 1010/2006, as liñas que se establecen son as que se indican:
3.1. Axudas á redución da capacidade de produción na explotación avícola.
Estas axudas concederanse ás explotacións que, durante o período comprendido entre o 1 de outubro de 2005 e o 30 de abril de 2006, aumentasen o período de baleiro entre ciclos de produción ou reducisen a densidade de produción.
Establecerase un baremo compensatorio polo descenso de produción durante o período referido, sendo a contía máxima por broiler non criado de 0,20 A.
O descenso da produción calcularase conforme o disposto no anexo I, tendo en conta que para o cálculo do importe da axuda por redución da capacidade de produción na explotación, deberase comparar o período de referencia establecido, en relación ao período comprendido entre o 1 de outubro de 2004 e o 30 de abril de 2005.
No caso de titulares de explotacións avícolas que iniciasen a actividade con posterioridade ao período de referencia establecido, ou ben finalizasen a súa actividade con anterioridade a el, establecerase un factor de corrección que permita comparar iguais períodos de crianza de aves.
3.2. Axudas ao sacrificio anticipado de galiñas reprodutoras.
A presente liña de axudas concederase polo sacrificio de galiñas reprodutoras con anterioridade á semana 60 de vida, sempre que a totalidade do rabaño sacrificada de forma anticipada e non se manteñan
animais en produción na mesma unidade epidemiolóxica durante polo menos seis semanas.
Establécese unha indemnización por animal sacrificado de 3,20 A.
O sacrificio dos animais deberá terse realizado entre o 1 de outubro de 2005 e o 30 de abril de 2006, ambos inclusive.
Artigo 4º.-Beneficiarios e requisitos.
4.1. Poderán ser beneficiarios das axudas do punto 3.1. os titulares das explotacións avícolas de recría ou criadeiros de aves de explotación ou de explotación de produción, segundo o establecido nas letras d) e) do artigo 3 do Real decreto 1084/2005, de ordenación da avicultura de carne, que aloxen animais da especie gallus gallus e que cumpran os seguintes requisitos:
a) Estar inscritos no Rexistro de Explotación Gandeiras, conforme o Real decreto 479/2004, do 26 de marzo, polo que se establece e regula o Rexistro Xeral de Explotacións Gandeiras. A clasificación zootécnica outorgado polo dito rexistro será:
-Explotacións de recría ou criadeiros de aves de explotación.
-Explotacións de produción.
b) Non ter sido sancionado polo incumprimento dalgunha das obrigas establecida no Real decreto 1084/2005, de ordenación do sector avícola de carne, así como no disposto nos seus anexos I e II relativos ás condicións de benestar animal e o contido mínimo de libro de rexistro da explotación respectivamente.
c) Estar ao corrente das obrigas fiscais e coa Seguridade Social, sen prexuízo do establecido no artigo 41 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
O titular da explotación terá que acreditar o descenso na produción de acordo co establecido no anexo I, mediante a presentación do certificado sanitario da entrada e saída na explotación que establece o artigo 50 da Lei 8/2003, do 24 de abril, de sanidade animal, así coma no libro de rexistro da explotación ou documento equivalente, conforme ao establecido no artigo 7 do Real decreto 1084/2005.
Con carácter excepcional, a autoridade competente poderá admitir calquera outro documento contable ou oficial que recolla a entrada e saída dos animais da explotación, indicando a data e orixe e destino dos animais.
No caso de avicultores suxeitos a réxime de integración, poderán achegar os documentos de liquidación emitidos polo integrador.
No caso de explotación de recría de aves de explotación, exixirase a documentación necesaria para acreditar que a saída dos animais se produciu a explotacións non comerciais, de acordo co que determine a autoridade competente.
4.2. Poderán ser beneficiarios das axudas do punto 3.2. os propietarios dos animais, independentemente de que sexan ou non titulares da explotación onde foran criados os ditos animais.
O propietario dos animais ten que acreditar a entrega dos animais ao matadoiro e a idade do sacrificio deles achegando o certificado sanitario de movemento que establece o artigo 50 da Lei 8/2003, do 24 de abril, de sanidade animal, así coma o libro de rexistro da explotación ou documento equivalente conforme o establecido no artigo 7 do Real decreto 1084/2005.
Con carácter excepcional, a autoridade competente poderá admitir calquera outro documento contable ou oficial que recolla as datas de entrada e saída dos animais da explotación, indicando a data e orixe e destino dos animais.
En todo caso a documentación achegada terá que permitir coñecer inequivocamente a idade das aves no momento do sacrificio.
Artigo 5º.-Financiamento.
As compensacións establecidas nesta orde aboaranse con cargo á aplicación orzamentaria 11.03.615-A.770.0 dos orzamentos xerais da Comunidade Autónoma de Galicia para o ano 2006, para o que se reserva un importe inicial de 498.305,68 A, que poderá ser incrementado na medida necesaria para que poidan ser atendidas todas as solicitudes recibidas.
As axudas establecidas na presente orde teñen o carácter de cofinanciadas ao 50% con Feoga-Garantía en virtude do establecido no Regulamento (CEE) nº 2777/1975. O Ministerio de Agricultura Pesca e Alimentación contribuirá ao financiamento cun 25 % e o restante 25% a comunidade autónoma.
Artigo 6º.-Solicitudes, prazo e documentación.
1. As solicitudes de axudas, segundo o modelo que figura como anexo III da presente orde, poderán presentarse nas oficinas da Consellaría do Medio Rural, así como nos demais lugares e formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e no Decreto 164/2005, do 16 de xuño. O prazo de presentación de solicitudes será dun mes contado desde o día seguinte ao da data de publicación da presente orde.
2. Os beneficiarios das axudas deberán presentar xunto coa solicitude os documentos xustificantes dos
requisitos exixidos no artigo 4º, cotexados polos servizos veterinarios oficiais (SSVVOO). Ademais, deberán presentar:
a) Declaración complementaria do conxunto das axudas, tanto as aprobadas ou concedidas como as pendentes de resolución das distintas administracións públicas competentes ou calquera dos seus organismos, entes ou sociedades.
b) Certificación da entidade bancaria acreditativa de que a conta designada na solicitude para a domiciliación dos pagamentos corresponde aos solicitantes.
c) Fotocopia do NIF.
Os beneficiarios terán a obriga de facilitar toda a información que lle sexa requirida polo órgano xestor, así como pola Intervención Xeral da Comunidade Autónoma, o Consello de Contas e o Tribunal de Contas no exercicio das súas funcións de fiscalización e control.
Artigo 7º.-Tramitación e resolución.
Unha vez comprobados os requisitos exixidos nos artigos anteriores pola Dirección Xeral de Producción, Industrias e Calidade Agroalimentaria:
1. Será emitida resolución do conselleiro do Medio Rural de aprobación ou denegación da axuda en que se especificarán os recursos que procedan. Contra esa resolución poderá interpoñerse recurso potestativo de reposición ante o conselleiro do Medio Rural no prazo dun mes contado desde o día seguinte ao da súa notificación.
2. A resolución notificarase na forma prevista no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. No caso de que, transcorridos seis meses desde o rexistro da solicitude de axuda, non se ditase resolución expresa, poderá entenderse desestimada a axuda. Transcorrido o dito prazo, o interesado disporá de tres meses contados a partir do día seguinte a aquel en que se entenda desestimada a axuda para interpoñer recurso potestativo de reposición ante o conselleiro do Medio Rural.
Cabe interpor directamente recurso contencioso-administrativo ante o órgano xurisdicional contencioso-administrativo competente no prazo de dous meses a partir do día seguinte ao da notificación da resolución, se é expresa, ou seis meses contados a partir do día seguinte a aquel en que se produza o acto presunto, de acordo co previsto na Lei 29/1998, do 13 de xullo, reguladora da xurisdición contencioso-administrativa.
Artigo 8º.-Modificación da resolución.
A resolución de concesión da axuda poderá ser modificada por alteración das condicións que se tiveron en conta para a concesión.
Artigo 9º.-Limitación orzamentaria.
No caso de superar os límites cuantitativos e os orzamentarios estipulados polos anexos 4 e 6 do Regulamento (CE) nº 1010/2006, procederase á redución proporcional que corresponda no importe das axudas establecidas na presente orde, ata respectar os ditos límites.
Artigo 10º.-Compatibilidades.
As axudas reguladas por esta orde serán compatibles con calquera outra que poda obterse de distintas administracións para esta finalidade.
Artigo 11º.-Reintegro.
O incumprimento polo beneficiario de calquera das condicións establecidas nesta orde dará lugar á perda do dereito á axuda e á devolución, se é o caso, das cantidades indebidamente percibidas, sen prexuízo doutras responsabilidades a que houber lugar (artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia).
Disposición adicional
Nos aspectos non contidos nesta orde, haberá que aterse ao disposto na Lei 38/2003, do 17 de novembro, xeral de subvencións, na Lei de réxime financeiro e orzamentario de Galicia (Decreto lexislativo 1/1999, do 7 de outubro), e Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposición derradeira
Primeira.-Facúltase o director xeral de Produción, Industrias e Calidade Agroalimentaria para ditar as disposicións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de setembro de 2006
Alfredo Suárez Canal
Conselleiro do Medio Rural
ANEXO I
Cálculo do importe global da axuda por redución da capacidade de produción na explotación
1. No caso de granxas de produción: para o cálculo do importe global e sobre a base da documentación
requirida pola autoridade competente, deben contemplarse as seguintes variables:
Número de broilers medio (B): e o total de pitos entrados no período de 7 meses de referencia dividido polo número de rabaños (número de pitos entrados/número de entradas).
Días de baleiro sanitario (d): días desde que se carga a última partida de broilers con destino ao sacrificio ata a data de entrada dos pitos.
Días de ocupación (D): son os días dentro do período de referencia (entre o 1 de outubro de 2005 e 30 de abril de 2006) en que a nave estivo ocupada. O cálculo desta variable obteranse restando a os 212 días do período de referencia os días de baleiro sanitario.
Rabaño estandar (M): considerase para o cálculo unha duración estándar do rabaño de 42 días.
Broilers criados no período de referencia (P)= número de broilers medio x por días de ocupación/rabaño estandar.
P=B*(212-d)/M
Diminución de produción (D): deberase calcular a diferenza entre o valor P do período outubro 2004 - abril 2005 e valor P correspondente ao período outubro 2005 - abril de 2006.
O importe final da axuda calcularase aplicando a seguinte fórmula:
X = 0,2 * D
2. No caso de granxas de recría ou criadeiros de aves de explotación utilizaranse as seguintes variables:
* X: nº total de aves entradas na explotación entre o 1 de outubro de 2005 e o 30 de abril de 2006, ambos inclusive.
* Y: nº total das aves entradas na explotación entre o 1 de outubro de 2005 e o 30 de abril de 2006.
* F: factor de corrección segundo a duración do ciclo, tal e como sinala o cadro que figura a continuación:
Duración do ciclo (en semanas)F
n10,16
1-20,33
2-30,5
3-40,66
4-50,83
o51
O importe (I) da axuda en euros por explotación neste caso calcularase segundo a fórmula seguinte:
I=0,2*+[F*+(Y-X)]